RJH สดใส
ผู้บริหารมองว่าแรงผลักดันต่อแนวโน้มปี 60 ของ RJH จากกลุ่มลูกค้าโครงการสวัสดิการภาครัฐมีอัตราขยายตัวที่ค่อนข้างดี โดยในปี 60 ลูกค้าประกันสังคมน่าจะเข้ามาใช้บริการเพิ่มขึ้นที่ 1.63 แสนราย (จากข้อมูลล่าสุด 16 มี.ค.60 มีผู้ประกันตนเข้ามาใช้บริการแล้วที่ 1.61 แสนราย) จากสิ้นปี 59 อยู่ที่ 1.54 แสนราย
24 มี.ค. 2560

คุณค่าบริษัท
 
ผู้บริหารมองว่าแรงผลักดันต่อแนวโน้มปี 60 ของบริษัท โรงพยาบาลราชธานี จำกัด (มหาชน) หรือ RJH จากกลุ่มลูกค้าโครงการสวัสดิการภาครัฐมีอัตราขยายตัวที่ค่อนข้างดี โดยในปี 60 ลูกค้าประกันสังคมน่าจะเข้ามาใช้บริการเพิ่มขึ้นที่ 1.63 แสนราย (จากข้อมูลล่าสุด 16 มี.ค.60 มีผู้ประกันตนเข้ามาใช้บริการแล้วที่ 1.61 แสนราย) จากสิ้นปี 59 อยู่ที่ 1.54 แสนราย
ขณะที่กลุ่มผู้ป่วยโรคหัวใจ (จากโครงการ UC) ที่น่าจะทยอยเข้ามาใช้บริการที่ศูนย์หัวใจ (Heart Center) มากขึ้นจากช่วงปลายปี 59 ที่บริษัทได้เซ็นสัญญาร่วมกันกับโรงพยาบาลธนบุรีในการส่งต่อผู้ป่วยโรคหัวใจเข้ามารักษาตัว โดยทั้งปี 60 น่าจะมีจำนวนเคสอยู่ที่ราว 500-600 เคส ซึ่งเฉลี่ยเดือนละ 42-50 เคส จากปี 59 ที่มีผู้ป่วยเข้ามาใช้บริการทั้งหมดที่ 315 เคส
ประกอบกับบริษัทย่อยที่คาดจะรับรู้กำไรเข้ามาเต็มปีที่ราว 20-30 ล้านบาท จากทั้งปี 59 ที่เริ่มรับรู้กำไรเข้ามาบ้างเล็กน้อยที่ 1.8 ล้านบาท (พลิกจากขาดทุน 30.5 ล้านบาท ในปี 58) แต่ทว่าในส่วนลูกค้าเงินสด จำนวนผู้ป่วยเริ่มมีแนวโน้มชะลอตัว โดยสาเหตุหลักๆ น่าจะมาจากแรงกดดันทางเศรษฐกิจ
ทั้งนี้ทางนักวิเคราะห์ปรับลดประมาณการกำไรสุทธิทั้งปี 60 ลง 5% มาที่ 196 ล้านบาท (จากเดิมคาด 206 ล้านบาท) เพิ่มขึ้น 26.6% จากงวดเดียวกันของปีก่อน ตามสมมติฐานรายได้จากกิจการโรงพยาบาลที่ 1,336 ล้านบาท สูงขึ้น 10.4% จากงวดเดียวกันของปีก่อน โดยอัตรากำไรขั้นต้นปี 60 อยู่ที่ 28.1% จากปี 59 ที่ 27.5%
ด้านผลการดำเนินงานงบปี สิ้นสุดวันที่ 31 ธันวาคม 2559 บริษัทมีรายได้รวมขยับขึ้นมาอยู่ที่ 1,224.01 ล้านบาท จากงวดเดียวกันของปีก่อน 1,034.91 ล้านบาท ส่งผลให้บริษัทมีกำไรขยับขึ้นมาอยู่ที่ 154.64 ล้านบาท หรือ 0.62 บาทต่อหุ้น จากงวดเดียวกันของปีก่อน 79.19 ล้านบาท หรือ 0.35 บาทต่อหุ้น เป็นผลจากการเติบโตของรายได้จากกิจการโรงพยาบาลซึ่งเกิดจากการลงทุนเพิ่มศักยภาพในการรักษาพยาบาล ประกอบกับการบริหารต้นทุนและค่าใช้จ่ายได้อย่างมีประสิทธิภาพมากยิ่งขึ้น รวมทั้งกำไรสุทธิของบริษัทย่อยเพิ่มขึ้น
ส่วนแผนการลงทุนในปี 60 บริษัทคาดจะใช้งบลงทุนทั้งหมดที่ 100 ล้านบาท โดย 50% ของเงินลงทุนจะใช้เพื่อขยายเครื่องมือและอุปกรณ์การแพทย์ต่างๆ ในกลุ่มลูกค้าเงินสด เช่น การผ่าตัดหัวไหล่ด้วยกล้อง การลงทุนเครื่องอัลตราซาวด์ 4D ใหม่ จำนวน 2 เครื่อง (คาดจะเริ่มเปิดให้บริการในช่วงกลางปี) ตลอดจนแผนเพิ่มจำนวนเตียงในโรงพยาบาลราชธานี 23 เตียงและบริษัทย่อย อีก 4 เตียง (ปรับลดจากเดิมที่คาดจะเพิ่ม 24 เตียง)
ด้วยงบลงทุนของบริษัทที่มีการขยายเครื่องมือและอุปกรณ์การแพทย์ในกลุ่มลูกค้าเงินสด และการเพิ่มเตียงนั้นจะเป็นการเพิ่มศักยภาพให้กับตัวโรงพยาบาล พร้อมจะช่วยให้บริษัทรับรู้รายได้เพิ่มขึ้น
ส่วนด้านนักวิเคราะห์ บล.ฟิลลิป มองว่า ราคาหุ้นปรับตัวลงค่อนข้างแรง แต่ว่าผลการดำเนินงานทั้งปียังเติบโตสูง คงคำแนะนำ “ซื้อ” แต่ปรับราคาพื้นฐานปี 60 ลงมาเล็กน้อยที่ 28.00 บาทต่อหุ้น
…
 
ผู้ถือหุ้นรายใหญ่
1.นายสุรินทร์ ประสิทธิ์หิรัญ 39,861,805 หุ้น 13.29%
2.บริษัท โรงพยาบาลวิภาราม จำกัด 23,815,039 หุ้น 7.94%
3.บริษัท ธนบุรี เฮลท์แคร์ กรุ๊ป จำกัด (มหาชน) 21,220,745 หุ้น 7.07%
4.กองทุนเปิด บัวหลวงหุ้นระยะยาว 10,174,600 หุ้น 3.39%
5.น.ส.พิชญ์ระพี ประสิทธิ์หิรัญ 9,527,800 หุ้น 3.18%
 
รายชื่อกรรมการ
1.นางสาววิไลลักษณ์ อัญมณีรัตน์ ประธานกรรมการ
2.นางสาววิไลลักษณ์ อัญมณีรัตน์ กรรมการอิสระ
3.นางสาววิไลลักษณ์ อัญมณีรัตน์ ประธานกรรมการตรวจสอบ
4.นายแพทย์วชิระ วุฒิกุลประพันธ์ กรรมการ
5.นายแพทย์นพดล นพคุณ กรรมการ